b'\n_START_ARTICLE_\nNaravoslovna pot Berl\n_START_PARAGRAPH_\nNa robu naselja Hajdo\xc5\xa1e ob stari strugi reke Drave poteka naravoslovna pot Berl. Na delu poti je urejena u\xc4\x8dilnica v naravi, v kateri so predstavljene zna\xc4\x8dilne rastlinske in \xc5\xbeivalske vrste tega obmo\xc4\x8dja. Skrivnosti reke Drave se najlep\xc5\xa1e razodenejo v skritih mrtvicah, re\xc4\x8dnih rokavih, poplavnih logih, brzicah in prodi\xc5\xa1\xc4\x8dih. Ti naravni habitati so ohranjeni tudi na tem obmo\xc4\x8dju, kjer lahko opazujemo poplavno obmo\xc4\x8dje reke Drave z nekdanjimi mrtvicami ter pristnim rastlinstvom in \xc5\xbeivalstvom. Tod lahko sre\xc4\x8damo zajca, srno, jerebico, fazana, prepelico, jelene ter divjega pra\xc5\xa1i\xc4\x8da._NEWLINE_Za\xc5\xa1\xc4\x8ditni znak naravoslovne poti je vodomec, ki ima svoja gnezdi\xc5\xa1\xc4\x8da tudi ob reki Dravi. Vodomec je majhna ptica stalnica s kovinsko modro barvo. Prepoznamo jo po predirljivem ogla\xc5\xa1anju\xc2\xa0\xc2\xbbtiit\xc2\xab. Njegovo gnezdi\xc5\xa1\xc4\x8de so strmi, pe\xc5\xa1\xc4\x8deni bregovi rek in potokov. Tam si skoplje gnezditveni rov, ki ima na koncu kamrico, kjer samica znese jajca. Zaradi utrjevanja re\xc4\x8dnih bregov ter uravnavanja rek in potokov gnezdi\xc5\xa1\xc4\x8da vodomca izginjajo. \xc5\xa0tevilo gnezde\xc4\x8dih parov upada, zato je uvr\xc5\xa1\xc4\x8den med ogro\xc5\xbeene \xc5\xbeivali._NEWLINE_Naravoslovna pot Berl je bila oblikovana z namenom, da bi znali ceniti in pravilno vrednotiti obmo\xc4\x8dje ob stari strugi reke Drave. Pot je kro\xc5\xbena in dolga 2,38 km. Ozna\xc4\x8deno pot je mogo\xc4\x8de prehoditi v eni uri. Do naravoslovne poti vodijo dobre prometne povezave, izhodi\xc5\xa1\xc4\x8de je dostopno z avtomobilom._NEWLINE_Naravoslovna pot Berl je nova mo\xc5\xbenost odkrivanja pomena poplavnih logov in re\xc4\x8dnih mrtvic. Obpanonske pokrajine Slovenije prejmejo najmanj padavin, zato je vsak vodni vir in vsaka re\xc4\x8dna mrtvica \xc5\xa1e kako pomembna.'